**Virtain musiikkiyhdistys ry** TIEDOTE

Vapaa julkaistavaksi 29.3.2022

KesäVirratSoi-musiikkijuhlista tulossa   
korkeatasoinen, yllättävä ja viihdyttävä tapahtuma

Alte Kameraden – Virroilta maailmalle ja maailmalta Virroille on KesäVirratSoi-musiikkijuhlien otsikkona 14.-17.7. 2022. Pitkän viikonlopun aikana järjestetään viisi konserttia ja kaksi maksutonta tapahtumaa sekä sunnuntaiaamun perinteinen juhlamessu. Musiikkijuhlat järjestetään nyt kahdeksatta kertaa taiteellisena johtajana toimivan sellotaiteilija Hannu Kiiskin johdolla. Juhlien jokaista konserttia tähdittävät vahvat nimet maailmalta ja meiltä. Juhlien loppukonsertista Virtain kirkossa vastaa meillä kansainvälisestikin tunnettu Apocalyptica.

Hannu Kiiski kertoo, että teeman mukaisesti musiikkijuhlilla esiintyvät hänen tärkeimmät ja pitkäaikaisimmat kollegansa ja ystävänsä, joihin hän on tutustunut vuosien ja vuosikymmenten aikana omaa musiikillista matkaansa tehdessään.

**Torstaina Nuoret tähdet ja kokeneemmat komeetat**

Musiikkijuhlat käynnistyvät perinteiseen tapaan nuorten soittajien konsertilla torstaina 14.7. Virtain kirkossa. Nuoria tähtiä edustavat Kiiskin huippuoppilaat sellistit Maria Morfin Venäläinen ja Iiris Piri. Kokeneempia komeettoja on mukana useita ja heitä Kiiski luonnehtii läheisiksi pitkäaikaisiksi kollegoikseen Sibelius-akatemiasta ja maailmalta uransa varrelta. Esimerkiksi pianisti Valeria Resjanilla on suuri osuus illan ohjelmassa, mutta mukana ovat ulkomaisista nimistä myös Ludwig Quandt, Anna-Lena Denk-Erlich ja Ola Karlsson.

Perjantain 15.7. konsertti pidetään Myllyniemen tanssilavalla Vaskivedellä, ja nimikkeeksi on valittu Torvet ja Ladyt lavalla. Vaskiseitsikko CONOa Kiiski pitää uutena aluevaltauksena musiikkijuhlien historiassa. Kokoonpano koostuu Sibelius-Akatemian huippuopiskelijoista. Merikanto-opiston opettajat Johanna Rinta-Aho, Saila Korhonen ja Henriikka Pitkonen soittavat iloista pop-musiikkia MuTu-yhtyeenä.

Perjantain myöhäisillan viihteestä nautitaan Rantapuistossa. Iltasoitosta vastaa Vaskiseitsikko CONO. Ilmaistapahtuma kerää varmasti runsaan kuulijakunnan nauttimaan illasta ja vaskimusiikista laivarannassa.

**Lauantaina tavataan uuden Yhtenäiskoulun piha-alueella**

Lauantaina 16.7. toteutetaan toisen kerran Raitilla raikaa -tapahtuma, jossa esiintyy juhlien taiteilijoita ja virtolaisia kykyjä. Tarjolla uuden Yhtenäiskoulun piha-alueella on kevyttä klassista ja kesäistä suomalaista musiikkia. Merikanto-opiston tanssijat esiintyvät jälleen Olga Saikkosen johdolla. Viime vuonna katutapahtuma sai paljon kiitosta. Somessa onkin jo kyselty, voiko kansallispukujen tuuletus olla jälleen ohjelmassa.

Yhtenäiskoulun pihalta siirrytään Virtain kirkkoon, jossa lauantaina illansuussa soi musiikki otsikolla Alte Kameraden – Klassikkojen virrat. Kyseessä on Trio Finnicon 40-vuotiskonsertti. Trio syntyi 1980-luvun alussa, kun israelilainen Nachum Erlich asui Suomessa 12 vuotta, ja konsertoi Risto Laurialan ja Hannu Kiiskin kanssa Suomessa ja ulkomailla.

Lauantain myöhäisillan konsertti soitetaan uuden Yhtenäiskoulun salissa, ja konsertti on nimetty Koulumusiikin tähtihetkiksi. Artisteina ovat moninkertaisesti palkittu Egotripin perustajajäsen Knipi bändeineen sekä Joe Vestich, John Inmon ja bändi.

Sunnuntaina 17.7. ohjelma käynnistyy klo 10 perinteisellä juhlamessulla Virtain kirkossa. Saarnasta ja liturgiasta vastaa kirkkoherra Jukka Taskinen. Mukana on juhlien taiteilijoita.

**Apocalyptica konsertoi kirkossa**

Juhlat päättyvät sunnuntai-iltana Virtain kirkossa Apocalyptican konserttiin. Hannu Kiiski kertoo Apocalyptican tehneen viime syksynä Suomessa kirkkokonserttikiertueen. Kyseessä on lavakonsertista poikkeava ja kirkkoon soveltuva ohjelmisto. Yhtye määritellään sinfoniseksi metallibändiksi, ja sen musiikki on pieteetillä ja äärimmäisen hyvällä tyylitajulla toteutettua. Yhtye on konsertoinut ympäri maailmaa ja esiintynyt lähes kaikilla suurimmilla festivaaleilla Euroopassa ja Yhdysvalloissa. Apokalyptiset Virrat -konsertti on yhtyeen ainut kirkkokonsertti koko kesänä.

Lisätiedot taiteellinen johtaja, sellotaiteilija Hannu Kiiski, puh. 040 023 5642  
Lisää ohjelmasta ja taiteilijoista, www.kesavirratsoi.fi   
Lipunmyynti lippu.fi